Shoko rekuti zera (generation) rinokwanisa kureva chizvarwa sokushandiswa kwarinoitwa panonzi "zera redu nezera rana baba vedu". Tichitevedza mhuri imwe pamakore zana (100) kunokwanisa kurarama zvizvarwa zvina kana zvitatu. Kuti kwaberekwa zvizvarwa kana mazera mangani zvinobva pakuti vanhu vari kuita vabereki vava nemakore mangani. Avo vanotora nguva yavo vachimboita chikoro vanowanza kunonoka kubereka saka mhuri dzavo dzinotarisirwa kuitawo zvizvarwa zvishoma pamakore zana. Mubarirwana kana mibarirwana pakuwanda (generation). Rusvava, kacheche, kanguwe kana kanyeme zvinoreva mwana achangobva kuzvarwa. Mbururira kana mbururiza zvinoreva mwana ane makore ekuberekwa kabva pamatanhatu kusvika pamakore gumi 6-10. Apa hapaneyi kuti musikana here kana mukomana. Musharuka kana musharukwa (old person). Kana vawanda vonzi vasharukwa. Vakadzi Mubvana zvinoreva mwanasikana akaroorwa ane mwana kana vana vakewo. Pakuremekedza vamwe vanoti vabvana nyangwe ari munhu mumwe ari kutaurwa. Pahuwandu vanonzi vabvana. Chembere munhukadzi asaruka zvokuva nemakore ari murumana rwemakumi matanhatu (60) - apa manero anosiyana. Varume Jaha zvinoreva mukomana abva zera anokwanisa kunge ave kupfimba vasikana. Harahwa zvinoreva murume achembera tingati asaruka zvokuva nemakore ari murumana rwemakumi masere (70) zvichikwira. Maonero anosiyana.